Poštovani članovi Crnogorske akademije nauka i umjetnosti,

Globalni svijet u kojem živimo plaši onim što se vidi i brine onim što se sluti. Tako strah i briga sve više oblikuju naše živote. Nije to samo zbog virusâ za koje ne znamo otkuda dolaze i kako se liječe, nego i zbog ugroženosti prirode koja je naš zajednički dom, zbog poremećenih odnosa među društvima, državama i civilizacijama koji rađaju terorizam, ratove i duge kolone izbjeglica i, najviše, zbog izgubljene humanosti i solidarnosti među ljudima. Na takvoj globalnoj mapi, koja će sve više biti okvir za sagledavanje pojava, pojedine regije, društva i države pokušavaju da otkriju puteve opstanka, nadajući se da je na njima moguć njihov rast i razvoj. Da li je ta nada iluzija? Nad tim pitanjem nagnuti su mnogi. Među njima i oni koje nazivamo intelektualcima.

A šta je intelektualac danas? Shvatam ga kao čovjeka koji je razum uzeo za svoje ishodište, znanje za sredstvo i humanost za cilj. Samo kroz takvu cjelinu moguće je ostvariti ulogu kojoj je on posvećen. Kod takvih ljudi tolerantnost je znak snage, trpeljivost izraz sigurnosti, a razumijevanje drugog i drugačijeg pokazatelj sopstvene zrelosti. Zato su intelektualci one ličnosti u čijem je identitetu značajnije ime od prezimena. Kultura je istinski njihov zavičaj. Nažalost, u našim vremenima, ovakve ličnosti su rijetke. Podjele koje postaju sve dublje, znanje koje je sve manje bitno i ljudskost koja je sve tanja, prepreke su jedinstvu umnosti, obrazovanosti i humanosti. U društvima koja uzimaju razvoj za svoj cilj, proces oblikovanja takvih ličnosti naziva se planiranje elita. Naš poziv je da to podržimo.

Sa njim je neodvojivo povezana izgradnja institucija. Pod institucijama podrazumijevam one kuće pod čijim krovovima se oblikuje duhovnost jednog društva, stvara kultura jedne zajednice i čuva sloboda pojedinca. Među tim institucijama, u oblasti kulture, akademije, od Platona do danas, imaju posebnu ulogu.

Zato, u vremenu u kojem živimo, pozivi pojedinaca na umno i razborito sagledavanje problema i misija institucija na stvaranju i čuvanju tvorevina kulture postaju sve značajniji. Nažalost, od njih se često traži nešto drugo. To je podrška projektima čija je suština politička ideologija, koja mnogo više računa na osvajanje novih mandata, nego na planiranje elita u budućim generacijama. Mnogi troše sadašnjost na popravljanje prošlosti, u minulom vide viziju budućeg i svoju političku ideologiju nameću kao program kulture. U takvim uslovima, sintezu umnosti, obrazovanosti i humanosti teško je ostvariti – i kao lični ideal i kao kolektivnu misiju. Zbog toga je neznanje, uprkos brojnim problemima, najveći problem današnje Crne Gore.

Takvo stanje sukoba i podjela stvara svijest u kojoj se gubi osjećaj za značenje i značaj cjeline. A šta je ta cjelina? Politički to je država, duhovno to je kultura, etički to je humanost ili – kako se ona u Crnoj Gori zvala – čojstvo. Sa strahom možemo konstatovati da su te cjeline države, kulture i ljudskosti u Crnoj Gori danas ugrožene.

Takvo stanje nameće veliko pitanje: „Šta da radimo?“

Na početku prvog mandata, sa ovog mjesta, na slično pitanje, istakao sam da ćemo nastojati da Crnogorska akademija nauka i umjetnosti bude crnogorska i da bude akademija. Svako ko hoće objektivno da vidi rezultate koje smo ostvarili u ovom periodu, upoznaće se sa činjenicama koje svjedoče da su knjige koje su objavljene, naučni skupovi i međunarodne konferencije koji su organizovani, istraživački projekti koji su pokrenuti, leksikoni koji se privode kraju, tribine koje su održane i izložbe koje su otvorene, prilog onome, ali i dokaz onoga što smo ovdje izgovorili prije četiri godine.

U stvari, to je prilog razumijevanju ideje kontinuiteta i izgradnji pojma identiteta kulture Crne Gore. To jedinstvo kontinuiteta i identiteta u kulturi, i ne samo u njoj, čini suštinu onoga što možemo označiti pojmom – *crnogorska ideja*, koja je shvaćena u kontekstu građanskog i demokratskog društva i države i izvan je svakog nacionalizma. U svom trajanju kroz dugo vrijeme ona je slojevita, složena i pojavljuje se u različitim oblicima. Naš poziv je da razumijemo i stvaramo njen savremeni oblik. Svijest o tom pozivu rađa našu odgovornost. Vjerujem da će izgovorena i pisana riječ pod krovom ove kuće u dolazećem vremenu biti prilog ostvarenju te ideje.

Poštovani članovi Crnogorske akademije nauka i umjetnosti,

Često se od šuma vremena ne čuje muzika jednoga doba. To ne znači da je nema, već samo da je buka neobrazovanog svijeta glasnija. Vjerujem da uvijek ima onih koji tu muziku čuju i zapisuju. To su istinski junaci jednoga doba. Svoj rad obavljaju tiho i savjesno, sa nadom da će njihov zapis neko jednoga dana pročitati i razumjeti. Poziv je naše Akademije da ih prepoznamo i okupimo, da ih ohrabrimo i podržimo. Samo tako ćemo pokazati da je čuvanje crnogorskog društva i odbrana crnogorske države, prije svega, u kulturi i kroz kulturu.

CANU, Podgorica, 4. jun 2020. Akademik Dragan K. Vukčević